aspirasjonspsykrometer
Store norske leksikon,Realfag,Meteorologi,Meteorologisk observasjon
Aspirasjonspsykrometer er et instrument for måling av luftens fuktighet ved hjelp av to termometre, ett med tørr og ett med våt termometerkule.
Ved å nytte to termometre, hvorav det ene blir holdt fuktig av tøy, veke eller liknende omkring kulen, blir aspirasjonspsykrometret et av de sikreste instrumenter for måling av luftfuktighet. Det nyttes i laboratorier for kalibrering og kontroll av annet måleutstyr og forsynes da med elektrisk vifte og automatisk vanntilførsel. Transportable instrumenter har en fjær som trekkes opp for å drive viften, mens fuktighet tilføres ved hjelp av pipette. Fordampning av vann tar varme fra termometerkulen slik at det «våte termometer» viser lavere temperatur enn det tørre. Ved å gå inn i en tabell med temperatur og temperaturforskjell finner man luftens relative fuktighet. Se også aspirasjonstermometer.Instrumentet ble oppfunnet av den tyske meteorolog Richard Assmann (1845–1918). Les mer i Store norske leksikon meteorologi luftfuktighet termometer